Kilder til emnet ”Holocaust”

(kilde 1 fra Historieportalen, link: <https://historieportalen.systime.dk/?id=1566> og kilde 2 fra Folkedrab.dk, link: <https://folkedrab.dk/kilder/kilde-de-foerste-transporter-til-auschwitz-fortalt-af-kommandanten-i-auschwitz-rudolf-hoss> )

**Kilde 1: Befolkningens reaktioner på Nürnberg-lovene**

*Både regimet og oppositionen forsøgte at indsamle oplysninger om befolkningens holdning til de nye racelove og diskriminationen af jøder.*

**I. Uddrag af månedsrapport fra det bayerske politiske politi, 1.8.1935**

I aktionerne mod jøderne bliver den tiltagende oplysning om racemæssige spørgsmål tydeligere og tydeligere. Ud over enkeltstående aktioner, der oftest er resultatet af effekthandlinger, ses stadig flere velovervejede og planlagte fjendtligheder mod alt jødisk. Det viser sig bl.a. ved den måde, hvorpå den ariske befolkning behandler de jødiske brugere af de offentlige badeanstalter. Selv når jøderne forholder sig roligt og holder sig for sig selv, bliver de opfordret til at forlade badeanstalterne, fordi befolkningen er begyndt at føle det ækelt at opholde sig, og navnlig bade, sammen med jøder. For det meste sættes så skilte med den kendte påskrift op: »Jøder uønskede« eller »Jøder adgang forbudt«. Det skete f.eks. i den offentlige badeanstalt i Bad Kissingen natten mellem den 4. og 5. juli.

**Kilde 2: De første transporter til Auschwitz. Fortalt af kommandanten i Auschwitz, Rudolf Höss**

*Rudolf Höss var den øverste leder for Auschwitz.*

"I foråret 1942 kom så de første transporter fra Øvre Schlesien[[1]](#footnote-1) af jøder, som alle skulle udryddes. De førtes fra rampen (togrampen, red.) ind over engene ved det senere byggeafsnit II til bondegården - Bunker I. Aumeier, Palitzsch[[2]](#footnote-2) samt nogle Blockführer’e[[3]](#footnote-3) ledsagede dem og snakkede så naturligt som muligt, spurgte dem ud om deres erhverv og kvalifikationer for at vildlede dem. Da de ankom til gården, måtte de klæde sig af. De gik til at begynde med også ganske roligt ind i de rum, hvor de skulle desinficeres. Indtil nogle blev betænkelige og begyndte at tale om kvælning og udryddelse. Straks opstod der en slags panik. Men hurtigt fik man dem, der endnu stod udenfor, drevet ind i [gas-]kamrene og dørene skruet til.

Ved de næste transporter fandt man med det samme frem til de mere urolige gemytter og tabte dem ikke af syne. Lagde man mærke til det mindste tegn på uro, blev de, der der var skyld i det, uden at man lagde mærke til det, ført om bag huset og dræbt med et gevær af lille kaliber, som ikke kunne høres af de andre. […]

Mange kvinder gemte deres spædbørn i tøjbunkerne. Det passede særkommandoets[[4]](#footnote-4) folk særligt på, og de talte godt for kvinden, indtil hun tog sit barn med. Kvinderne mente ikke, at desinficering var sundt for børnene, derfor gemte de dem. Småbørnene græd ofte ved den uvante måde at blive klædt af på, men når mødrene, eller mænd fra sonderkommandoet, trøstede dem, blev de rolige og gik ind i kamrene med et stykke legetøj i hånden, mens de drillede hinanden og legede sammen.

# **Opgaver til kilderne:**

1. Hvad er **kildernes ophavssituation**? (dvs. kildetype, afsender – modtager, datering og sted, kildens afhængighed af andre kilder, historisk kontekst (helt konkret, ikke kun Anden verdenskrig…)
2. Hvilke **holdninger og værdier** kommer til udtryk i kilderne? Brug begreber, som er knyttet til Holocaust.
3. Vælg et autentisk **billede** fra de PP-præsentationer, der blev lavet under Holocaust-projektet. Formulér en **problemstilling** (evt. 2), der kan besvares ud fra **alle 3 kilder**.

1. *den sydøstlige del af Polen* [↑](#footnote-ref-1)
2. *SS-blokledere:* <http://www.deathcamps.org/occupation/auschwitzmen_de.html> [↑](#footnote-ref-2)
3. *SS-blokleder er en paramilitær titel i koncentrationslejr-tjenesten. En SS-blokleder var typisk ansvarlig for en fangebarak, der spændte fra to hundrede til tre hundrede koncentrationslejrfanger; i større lejre kunne antallet af fanger nå helt op på tusind.* [↑](#footnote-ref-3)
4. *Sonderkommando/særkommando bestod af en gruppe af jødiske fanger, der blev tvunget til at arbejde for tyskerne i udryddelseslejrene. Mere:* [*https://folkedrab.dk/artikler/sonderkommandoet-i-auschwitz-doedsfabrikkens-arbejdsmaend*](https://folkedrab.dk/artikler/sonderkommandoet-i-auschwitz-doedsfabrikkens-arbejdsmaend) [↑](#footnote-ref-4)